b'\n_START_ARTICLE_\nOktobrska revolucija\n_START_PARAGRAPH_\nOktobrska revolucija je raz\xc5\xa1irjen naziv za vstajo v Petrogradu v no\xc4\x8di od 24. na 25. oktober 1917 po starem koledarju (ali od 6. na 7. november po novem), ko so oboro\xc5\xbeeni delavci z vojaki pod vodstvom bolj\xc5\xa1evikov zru\xc5\xa1ili za\xc4\x8dasno vlado. Zato jo nekateri imenujejo bolj\xc5\xa1evi\xc5\xa1ka, bolj redko pa tudi novembrska revolucija. V nekaterih pogledih je bila nadaljevanje ruske revolucije leta 1917, pri \xc4\x8demer je bila prva faza tako imenovana februarska revolucija. Najbolj markanten voditelj revolucije je bil Vladimir Ilji\xc4\x8d Lenin. _NEWLINE_Osrednje aktivnosti revolucije so bile v Petrogradu. Bile so pod nadzorom Petrogradskega sveta, ki mu je na\xc4\x8deloval Lev Trocki ter voja\xc5\xa1ki komite pod nadzorom Adolpha Joffeja. Revolucija je bila odgovor na zatiranje in poni\xc5\xbeevanje Carske Rusije ter na negativne posledice, ki jih je imela prva svetovna vojna.\n_START_SECTION_\nPosledice\n_START_PARAGRAPH_\nRevolucija je odstranila rusko dotedanjo vlado, kar je privedlo do ruske dr\xc5\xbeavljanske vojne, ki je trajala od leta 1918 do 1920. V to so se vme\xc5\xa1ale skorajda vse sosednje  dr\xc5\xbeave, tako da je novi  dr\xc5\xbeavi v strahu pred \xc5\xa1irjenjem  komunizma napovedalo vojno kar 14 dr\xc5\xbeav. Francozi in Poljaki so jo napadli s poljskega ozemlja, vojska ZDA se je izkrcala na Murmansku, Japonska pa pri Vladivostoku. Nem\xc4\x8dija oz. takratna Weimarska republika se teh napadov ni udele\xc5\xbeila, Velika Britanija pa je po zmagi laburistov odpoklical svoje \xc4\x8dete. _NEWLINE_30. decembra 1922 je bil v Moskvi na sre\xc4\x8danju delegacij iz Ruske SFSR,\xc2\xa0Ukrajinske SSR,\xc2\xa0Beloruske SSR\xc2\xa0in\xc2\xa0Transkavka\xc5\xa1ke SFSR podpisan sporazum in sprejeta deklaracija o ustanovitvi\xc2\xa0ZSSR\xc2\xa0- Sovjetske zveze.'